**Christopher Robert "Chris" Pronger** (s. 10. lokakuuta 1974 Dryden, Ontario) on kanadansuomalainen uransa lopettanut jääkiekkoilija, pelipaikaltaan puolustaja. Pronger pelasi NHL-urallaan yhteensä 1 167 runkosarjaottelua, ja hän sai kauden 1999–2000 jälkeen sekä arvokkaimman pelaajan palkinnon Hart Memorial Trophyn että parhaan puolustajan palkinnon James Norris Memorial Trophyn. Pronger oli voittamassa Stanley Cupia kaudella 2006–2007. Hän on myös jääkiekon maailmanmestari ja kaksinkertainen olympiavoittaja. Pronger valittiin Hockey Hall of Fameen vuonna 2015. Helmikuussa 2020 St. Louis Blues ilmoitti jäädyttävänsä Prongerin pelinumeron 44.

Hän on eniten NHL:ssä laukonut suomalaistaustainen puolustaja 2 610 laukauksellaan ja eniten voittomaaleja tehnyt suomalaistaustainen puolustaja 31 voittomaalillaan. Kaikkien puolustajien osalta hän on näissä tilastoissa 29. ja jaetulla 37. sijalla. Lisäksi hän on tehnyt enemmän ylivoimapisteitä kuin kukaan muu suomalaistaustainen puolustaja, 374. Puolustajien ylivoimapistetilastossa hän on 17:s. Sama koskee myös suomalaistaustaisten puolustajien tehotilaston lukemaa +183, jolla hän on kaikkien puolustajien joukossa 36. sijalla.

Ura
---

### OHL

Ennen ammattilaisuraansa Pronger edusti kaksi kautta, vuodet 1991–1993, OHL-juniorisarjan Peterborough Petesiä. Vuonna 1992 hänet nimettiin OHL:n tulokkaiden tähdistökentälliseen. Vuonna 1993 hänelle myönnettiin Canadian Hockey Leaguen vuoden puolustajan palkinto ja hänet nimettiin sekä Canadian Hockey Leaguen että OHL:n ensimmäiseen tähdistökentälliseen. Vuonna 1993 hän oli mukana voittamassa OHL:n mestaruutta, J. Ross Robertson Cupia, ja pelasi myös Memorial Cupin loppuottelussa.

### NHL

Hartford Whalers varasi Prongerin toisella vuorolla vuoden 1993 NHL:n varaustilaisuuden ensimmäisellä kierroksella. Hän aloitti NHL-uransa saman vuoden syksyllä. Hän pelasi tulokaskaudellaan, kaudella 1993–1994, 81 ottelua ja teki 30 tehopistettä. Kauden päätteeksi hänet valittiin NHL:n tulokkaiden tähdistökentälliseen. Peliotteidensa ohella Pronger oli ammattilaisuransa alkupuolella esillä myös kentän ulkopuolisten asioiden vuoksi. Hän muun muassa joutui kahdesti pidätetyksi, rattijuopumuksesta ja osallisuudesta kapakkatappeluun. Hartford myi Prongerin 27. heinäkuuta 1995 St. Louis Bluesiin, josta seura sai vaihdossa Brendan Shanahanin.

Prongerin aloittaessa St. Louisissa seuran päävalmentaja oli vaativasta valmennustyylistään tunnettu Mike Keenan. Hänen valmennuksessaan Pronger, jolla oli ollut aiemmin ongelmia muun muassa kuntonsa kanssa, alkoi kehittyä pelaajana. Kolmannella kaudellaan St. Louisissa, kaudella 1997–1998, 23-vuotiaana, Pronger saavutti NHL:n plus/miinus-tilastossa NHL:n parhaan lukeman +47, ja hän voitti Bud Ice Plus/Minus Awardin. Hänet nimettiin kauden jälkeen liigan toiseen tähdistökentälliseen.

Prongerin arvostus pelaajana nousi vuosien myötä. Vuonna 1999 hän pelasi ensimmäistä kertaa urallaan NHL:n tähdistöottelussa (kaikkiaan hän on pelannut tähdistöottelussa viidesti) ja seuraavalla kaudella, 1999–2000, hän teki ennätyspisteensä, 62 tehopistettä, 14 maalia ja 48 syöttöpistettä. Samalla kaudella Pronger voitti toisen kerran urallaan NHL:n plus/miinus-tilaston, lukemalla +52, ja kauden päätteeksi hänelle myönnettiin sekä NHL:n parhaan puolustajan palkinto, James Norris Memorial Trophy, että liigan arvokkaimman pelaajan palkinto, Hart Memorial Trophy. Hänet nimettiin myös NHL:n ensimmäiseen tähdistökentälliseen.

Kaudella 2000–2001 Pronger pelasi 51 runkosarjaottelua, koska hän oli loukkaantunut yli 30 ottelun ajan. Tästä huolimatta hän teki 47 tehopistettä. 2002–2003 Pronger kärsi rannevammasta ja pelasi vain viidessä runkosarjaottelussa. 2003–2004 hän pystyi jälleen pelaamaan, ja pelasikin hyvän kauden; hän teki 54 tehopistettä 80:ssä runkosarjaottelussa ja kauden jälkeen hänet nimettiin NHL:n toiseen tähdistökentälliseen. Pronger edusti St. Louisia yhdeksän kautta, vuodesta 1995 vuoteen 2005. Hän on joukkueen historian toiseksi eniten pisteitä tehnyt puolustaja Al MacInnisin jälkeen ja kaikkiaan kymmenenneksi eniten pisteitä tehnyt pelaaja. Hän pelasi joukkueessa yhteensä 598 runkosarjaottelua, joissa hän teki 356 tehopistettä, 84 maalia ja 272 syöttöpistettä, ja 85 pudotuspeliottelua, joissa hän teki 51 tehopistettä. Pronger oli vuosina 1997–2003 St. Louisin kapteeni.

St. Louis myi Prongerin NHL:n työsulun päätyttyä elokuussa 2005 Edmonton Oilersiin, josta seura sai vaihdossa Eric Brewerin, Jeff Woywitkan ja Doug Lynchin. Pronger teki Edmontonin kanssa viisivuotisen pelaajasopimuksen, mutta lopulta hän edusti joukkuetta vain yhden kauden. Hän oli runkosarjakaudella 2005–2006 Edmontonin eniten pisteitä tehnyt puolustaja (kaikkiaan viidenneksi eniten pisteitä tehnyt pelaaja) ja pudotuspeleissä hän oli joukkueensa paras pistemies 21 tehopisteellä. Edmonton eteni vuonna 2006 Stanley Cupin loppuotteluihin, mutta hävisi loppuottelusarjan Carolina Hurricanesia vastaan otteluvoitoin 3–4.

Muutama viikko loppuottelusarjan päättymisen jälkeen Pronger pyysi siirtoa pois Edmontonista. Edmonton myi hänet heinäkuussa 2006 Anaheim Ducksiin, josta seura sai vaihdossa Joffrey Lupulin, Ladislav Šmídin sekä kolme varausvuoroa. Anaheim voitti vuonna 2007 Stanley Cupin. NHL:n mestaruus oli sekä Anaheimin että Prongerin ensimmäinen. Pronger pelasi Anaheimissa kolme kautta, vuoteen 2009, ja toimi kaudella 2007–2008 joukkueen kapteenina. Anaheim myi Prongerin ja Ryan Dinglen kesäkuussa 2009 Philadelphia Flyersiin, josta seura sai vaihdossa Joffrey Lupulin, Luca Sbisan ja kolme varausvuoroa.

Philadelphia eteni kaudella 2009–2010 Stanley Cup -finaaleihin, mutta hävisi ottelusarjan Chicago Blackhawksille. Pronger teki tuon vuoden pudotuspeleissä 18 tehopistettä 23 ottelussa, eniten kaikista puolustajista, ja sai jääaikaa keskimäärin yli 29 minuuttia ottelua kohden, eniten kaikista pelaajista. Kaudella 2010–2011 Pronger pelasi runkosarjassa vain 50 peliä loukkaantumisten vuoksi.

Kausi 2011–2012 jäi Prongerin uran viimeiseksi. Mih’ail Hrabouskin maila osui pelitilanteessa hänen silmäänsä 24. lokakuuta 2011 pelatussa ottelussa Toronto Maple Leafsiä vastaan, eikä Pronger pelannut yhtään ottelua sen jälkeen. Silmävamman lisäksi hän sai tilanteessa aivotärähdyksen, jonka jälkioireista hän on kärsinyt pitkään. Philadelphia Flyersin silloinen toimitusjohtaja Paul Holmgren myönsi syksyllä 2013 The Hockey Newsin haastattelussa, ettei Pronger tulisi enää pelaamaan NHL:ssä. Palkkakattosyistä Pronger itse ei kuitenkaan ilmoittanut virallisesti pelaajauransa päättyneen, vaan pysyi asetettuna pitkäaikaisloukkaantuneiden listalle. Prongerilla oli lopulta kauden 2016–2017 loppuun asti voimassa ollut pelaajasopimus NHL:ssä.

Syksyllä 2014 Pronger alkoi työskennellä NHL:n pelaajien turvallisuuden parantamiseen tähtäävällä osastolla. Kesäkuussa 2015 Arizona Coyotes hankki Prongerin pelaajasopimuksen osana kauppaa, jossa Arizonaan siirtyi lisäksi puolustaja Nicklas Grossmann ja jossa Philadelphiaan siirtyi hyökkääjä Sam Gagner. Coyotes hankki Prongerin sopimuksen avuksi palkkalattian ylittämiseen.

Kesällä 2015 Pronger kutsuttiin Hockey Hall of Famen jäseneksi.

### Maajoukkue

Pronger on edustanut Kanadaa neljissä talviolympialaisissa, Naganossa 1998, Salt Lake Cityssä 2002, Torinossa 2006 ja Vancouverissa 2010. Kanada voitti olympiakultaa vuosina 2002 ja 2010. Lisäksi hän on edustanut Kanadaa jääkiekon maailmanmestaruuskilpailuissa vuonna 1997 ja jääkiekon nuorten maailmanmestaruuskilpailuissa vuonna 1993. Kanada voitti kultaa molemmissa turnauksissa. Pronger on voittanut urallaan maailmanmestaruuden, Stanley Cupin ja olympiakullan, joten hän kuuluu niin sanottuun kolmen kullan klubiin.

Perhe
-----

Prongerin isoveli Sean on myös entinen NHL-jääkiekkoilija. Kanadassa varttuneiden Prongereiden äiti Eila on kotoisin Porista, mutta muutti jo kaksivuotiaana Pohjois-Amerikkaan. Äiti Eila ei opettanut Chris Prongerille suomea, jota Pronger puhuu omien sanojensa mukaan "järkyttävän huonosti". Chris Pronger on naimisissa ja hänellä on vaimonsa Laurenin kanssa kaksi poikaa ja yksi tytär.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1991–1992 | Peterborough Petes | OHL | 63 | 17 | 45 | 62 | 90 | 10 | 1 | 8 | 9 | 28 |
| 1992–1993 | Peterborough Petes | OHL | 61 | 15 | 62 | 77 | 108 | 21 | 15 | 25 | 40 | 51 | Ykköstähdistö |  |  |  |  |  | JMM | 7 | 1 | 3 | 4 | 6 |
| 1992–1993 | Peterborough Petes | M-Cup | 5 | 1 | 5 | 6 | 8 |
| 1993–1994 | Hartford Whalers | NHL | 81 | 5 | 25 | 30 | 113 | – | – | – | – | – |
| 1994–1995 | Hartford Whalers | NHL | 43 | 5 | 9 | 14 | 54 | – | – | – | – | – |
| 1995–1996 | St. Louis Blues | NHL | 78 | 7 | 18 | 25 | 110 | 13 | 1 | 5 | 6 | 16 |
| 1996–1997 | St. Louis Blues | NHL | 79 | 11 | 24 | 35 | 143 | 6 | 1 | 1 | 2 | 22 |  |  |  |  |  |  | MM | 9 | 0 | 2 | 2 | 12 |
| 1997–1998 | St. Louis Blues | NHL | 81 | 9 | 27 | 36 | 180 | 10 | 1 | 9 | 10 | 26 | Kakkostähdistö |  |  |  |  |  | OK | 6 | 0 | 0 | 0 | 4 |
| 1998–1999 | St. Louis Blues | NHL | 67 | 13 | 33 | 46 | 113 | 13 | 1 | 4 | 5 | 28 |
| 1999–2000 | St. Louis Blues | NHL | 79 | 14 | 48 | 62 | 92 | 7 | 3 | 4 | 7 | 32 | Hart Trophy  | James Norris Trophy | Ykköstähdistö |
| 2000–2001 | St. Louis Blues | NHL | 51 | 8 | 39 | 47 | 75 | 15 | 1 | 7 | 8 | 32 |
| 2001–2002 | St. Louis Blues | NHL | 78 | 7 | 40 | 47 | 120 | 9 | 1 | 7 | 8 | 24 |  |  |  |  |  |  | OK | 6 | 0 | 1 | 1 | 2 |
| 2002–2003 | St. Louis Blues | NHL | 5 | 1 | 3 | 4 | 10 | 7 | 1 | 3 | 4 | 14 |
| 2003–2004 | St. Louis Blues | NHL | 80 | 14 | 40 | 54 | 88 | 5 | 0 | 1 | 1 | 16 | Kakkostähdistö |
| 2004–2005 | ei pelannut (työsulku) |  |
| 2005–2006 | Edmonton Oilers | NHL | 80 | 12 | 44 | 56 | 74 | 24 | 5 | 16 | 21 | 26 |  |  |  |  |  |  | OK | 6 | 1 | 2 | 3 | 16 |
| 2006–2007 | Anaheim Ducks | NHL | 66 | 13 | 46 | 59 | 69 | 19 | 3 | 12 | 15 | 26 | Stanley Cup | Kakkostähdistö |
| 2007–2008 | Anaheim Ducks | NHL | 72 | 12 | 31 | 43 | 128 | 6 | 2 | 3 | 5 | 12 |
| 2008–2009 | Anaheim Ducks | NHL | 82 | 11 | 37 | 48 | 88 | 13 | 2 | 8 | 10 | 12 |
| 2009–2010 | Philadelphia Flyers | NHL | 82 | 10 | 45 | 55 | 79 | 23 | 4 | 14 | 18 | 36 |  |  |  |  |  |  | OK | 7 | 0 | 5 | 5 | 2 |
| 2010–2011 | Philadelphia Flyers | NHL | 50 | 4 | 21 | 25 | 44 | 3 | 0 | 1 | 1 | 4 |
| 2011–2012 | Philadelphia Flyers | NHL | 13 | 1 | 11 | 12 | 10 | – | – | – | – | – |
| 2012–2013 | ei pelannut loukkaantunut |  |
| 2013–2014 | ei pelannut loukkaantunut |  |
| NHL yhteensä | 1167 | 157 | 541 | 698 | 1590 | 173 | 26 | 95 | 121 | 326 |

Lähteet
-------

* Chris Pronger The Internet Hockey Databasessa (englanniksi)
* Chris Pronger Legends of Hockey -sivustolla (englanniksi)

### Viitteet

1. ↑
2. 1 2  NHL Stats *NHL.com*. Viitattu 19.2.2024. (englanniksi)
3. 1 2  NHL Stats *NHL.com*. Viitattu 19.2.2024. (englanniksi)
4. 1 2  NHL Stats *NHL.com*. Viitattu 10.1.2022. (englanniksi)
5. ↑  NHL Stats *NHL.com*. Viitattu 10.1.2022. (englanniksi)
6. 1 2 3 4 5 6 7 8 9  Legends of Hockey
7. 1 2  Farber, Michael: Looming Large.  *Sport Illustrated*, 29.12.1997, 87. vsk, nro 26, s. 60–62. Artikkelin verkkoversio.  (englanniksi)
8. ↑  Russo, Michael: Watch On Van Ryn *Sun Sentinel*.  15.11.2003.  Arkistoitu 12.6.2011. Viitattu 12.6.2011. (englanniksi)
9. ↑  HockeyDB
10. ↑  St. Louis Blues all-time player roster *hockeydb.com*. Viitattu 30.6.2015. (englanniksi)
11. ↑  Pronger steps aside as captain; MacInnis steps in *USATODAY.com*.  15.9.2003. Viitattu 11.6.2011. (englanniksi)
12. ↑  2005–06 Edmonton Oilers [NHL] *hockeydb.com*. Viitattu 11.6.2011. (englanniksi)
13. ↑  Pronger traded to Anaheim *CBC News*.  4.7.2006. Viitattu 11.6.2011. (englanniksi)
14. ↑  Ducks Name Scott Niedermayer Captain *ducks.nhl.com*.  7.10.2008. Viitattu 11.6.2011. (englanniksi)
15. ↑  Ducks ship defenceman Pronger to Flyers *TSN.ca*.  26.6.2009.  (englanniksi)
16. ↑  Roarke, Shawn P.: Pronger's brilliance not enough to carry Flyers (Tallenne sivusta Internet Archivessa) *NHL.com*.  9.6.2010.  Arkistoitu 12.6.2011. Viitattu 3.9.2011. (englanniksi)
17. ↑  NHL Player Points Statistics – 2009–10 *ESPN.com*. Viitattu 12.6.2011. (englanniksi)
18. ↑  Kimelman, Adam: Pronger to miss 4–6 weeks with broken foot *NHL.com*.  17.12.2010. Viitattu 12.6.2011. (englanniksi)
19. ↑  Chris Pronger #20 – D tsn.ca (englanniksi)
20. ↑  Peters, Chris: Flyers GM: Chris Pronger will never play again *CBSSports.com*.  15.10.2013. Viitattu 30.6.2015. (englanniksi)
21. ↑  Pronger still dealing with symptoms, not worried about 'What If?' questions *NHL.com*.  1.4.2014. Viitattu 30.6.2015. (englanniksi)
22. 1 2  O'Brien, James: Hextall: Flyers happy for Pronger, will keep him on LTIR *NBC ProHockeyTalk*.  11.10.2014. Viitattu 30.6.2015. (englanniksi)
23. ↑  Johnston, Chris: Making sense of the Pronger-to-Coyotes trade *Sportsnet.ca*.  27.6.2015. Viitattu 30.6.2015. (englanniksi)
24. ↑  Masisak, Corey: Lidstrom, Fedorov, Pronger lead Hall of Fame class *NHL.com*.  29.6.2015. Viitattu 30.6.2015. (englanniksi)
25. ↑  The Triple Gold Club *NHL.com*.  2010. Viitattu 11.6.2011. (englanniksi)
26. ↑  Sean Pronger Legends of Hockey -sivustolla (englanniksi)
27. 1 2  NHL-legenda Chris Pronger puhuu MTV Urheilulle suomalaisesta taustastaan *MTV3.fi*.  27.12.2021.
28. ↑  Shea, Kevin: Hockey Hall of Fame – Stanley Cup Journals: 19 *HHOF.com*.  31.7.2007.  Arkistoitu 27.10.2011. Viitattu 3.9.2011. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat

 |

 |


|  |  |  |
| --- | --- | --- |
| Edeltäjä:**John LeClairJohn LeClair** | **NHL Plus/Minus Awardin voittaja**19982000 | Seuraaja:**John LeClairJoe Sakic & Patrik Eliáš** |

|  |  |  |
| --- | --- | --- |
| Edeltäjä:**Jaromír Jágr** | **Hart Memorial Trophy voittaja**2000 | Seuraaja:**Joe Sakic** |

|  |  |  |
| --- | --- | --- |
| Edeltäjä:**Al MacInnis** | **James Norris Memorial Trophy voittaja**2000 | Seuraaja:**Nicklas Lidström** |